Obašašća i basanja/Zeleno mezarje na Mečetu. Bivše
ZELENO MEZARJE NA MEČETU. BIVŠE
	
	Od znanja pregaženih oteščalo, sleglo se drevno mezarje.
	
	Trave, i cvjetovi, i zohvin miris, umjesto imena na bašlucima neupamćenih predaka.
	
	Ćorava potreba i zaspalo poštovanje bašluk s glavom rastavili, baščenskom je zidu dodali.
	
	Kišom bijena, suncem pržena, travama liječena - šuti kamena čeljad. Čeka da vrijeme steče izgubljeno pamćenje.
	
	Dotle, makar da je i naslon umornim leđima biti,
	i biljeg u dječijim trkama,
	i sunčalište proljetnom mravu,
	i nevina podvala pčeli kad na kameni cvijet sleti...
	
	Dok se vrijeme zavitlano ne slegne, i samo sebe o sebi ne počne pitati.
	
	
Ivan Lovrenović